Seesig-moord: 'Teragreep data om deur te werk' | Netwerk24
Seesig-moord: 'Teragreep data om deur te werk'
Deur Maygene de Wee 07 Februarie 2020 11:03
Daar is sowat 'n teragreep se data waardeur die regspanne in die sogenaamde Seesig-moordsaak moet werk, dus is die saak teen die beskuldigde, Kyle Ruiters (21), Vrydagoggend in die Bellville-landdroshof uitgestel tot 20 Maart.
Kyle Ruiters tydens 'n vorige verskyning in die landdroshof in Bellville. Foto: Jaco Marais
Ruiters word daarvan aangekla dat hy in Augustus verlede jaar vir Lynette Volschenk in haar woonstel in die Seesig-woonstelkompleks in Loevenstein, Bellville vermoor het.
Howard Andrews, Ruiters se regsverteenwoordiger, het aan die hof gesê hulle het verskriklik baie elektroniese data waardeur hulle moet werk.
"Dit is sowat 'n terabyte se data."
Hy het nie daarop uitgebrei nie.
Andrews het gesê die verdediging en die staat het ooreengekom dat die saak asook die volgende hofdatum uitgestel word.
Die hof het ook gehoor Ruiters is op die punt om 'n advokaat aan te stel wat hom tydens sy verhoor gaan verteenwoordig.
"Dit gaan dan ook vir die advokaat nodig wees om deur al die inligting te gaan om op hoogte te kom en dan om natuurlik ook die kliënt te konsulteer," het Andrews gesê.
Lynette Volschenk Foto: Facebook
Ruiters word daarvan aangekla dat hy Volschenk op 21 Augustus in haar woonstel vermoor het en haar daarna onthoof het.